อู๋ อี๋

**อู๋ อี๋** (เกิด พฤศจิกายน ค.ศ. 1938) เป็นนักการเมืองจีนเกษียณอายุผู้ซึ่งดำรงตำแหน่งรองนายกรัฐมนตรีจีนระหว่าง ค.ศ. 2003 ถึง 2008 เธอเป็นหนึ่งในผู้นำที่มีบทบาทโดดเด่นที่สุดของประเทศในช่วงทศวรรษแรกของศตวรรษที่ 21 โดยเป็นที่รู้จักดีที่สุดจากการเข้ารับตำแหน่งรัฐมนตรีว่าการกระทรวงสาธารณสุขตั้งแต่เดือนเมษายน ค.ศ. 2003 ในช่วงการระบาดของโรคซาร์ส (SARS) หลังเข้ารับตำแหน่งรองนายกรัฐมนตรีได้ไม่นาน นอกจากนี้เธอยังเคยเป็นสมาชิกกรมการเมืองของพรรคคอมมิวนิสต์จีน หลังจากนั้นเธอได้เกษียณอายุและยุติบทบาททางสาธารณะ สื่อมวลชนจีนมักเรียกขานเธอว่า "สตรีเหล็ก" และเธอเป็นที่รู้จักในฐานะนักเจรจาที่แข็งกร้าวในระดับสากล *[[ฟอร์บส]]* (*Forbes*) จัดอันดับให้เธอเป็นสตรีผู้ทรงอิทธิพลที่สุดเป็นอันดับสองของโลกใน ค.ศ. 2004, 2005 และ 2007

## ชีวิตช่วงต้น
อู๋เกิดในพฤศจิกายน ค.ศ. 1938 ในครอบครัวปัญญาชนทั่วไปในอู่ฮั่น แต่เธอสืบเชื้อสายบรรพบุรุษจากอำเภอหวงเหมย์ที่อยู่ใกล้เคียงในมณฑลหูเป่ย์ เธอเป็นบุตรคนเล็กจากพี่น้องสองคน บิดามารดาของเธอเสียชีวิตขณะที่เธอยังเยาว์วัย เธอจึงได้รับการเลี้ยงดูโดยพี่ชายซึ่งมีอายุมากกว่าเธอแปดปี ในเมษายน ค.ศ. 1962 เธอเข้าเป็นสมาชิกพรรคคอมมิวนิสต์จีน ในสิงหาคมปีเดียวกัน เธอสำเร็จการศึกษาจากภาควิชาการกลั่นน้ำมันปิโตรเลียมที่สถาบันปิโตรเลียมปักกิ่ง โดยได้รับปริญญาด้านวิศวกรรมปิโตรเลียม เธอใช้เวลาส่วนใหญ่ในอาชีพการทำงานในฐานะช่างเทคนิคด้านปิโตรเลียม จนกระทั่งได้ดำรงตำแหน่งรองผู้จัดการที่โรงกลั่นตงฟางหงในปักกิ่งและผู้ช่วยผู้จัดการรวมถึงเลขาธิการพรรคประจำบริษัทปักกิ่ง เหยียนชาน ปิโตรเคมีคอล (Beijing Yanshan Petrochemical Corporation)

## อาชีพ
เธอได้รับเลือกตั้งให้ดำรงตำแหน่งรองนายกเทศมนตรีปักกิ่งใน ค.ศ. 1988 และดำรงตำแหน่งนั้นจนถึง ค.ศ. 1991 หลังการประท้วงที่จัตุรัสเทียนอันเหมิน ค.ศ. 1989 เธอได้เกลี้ยกล่อมคนงานเหมืองถ่านหินที่ขู่ว่าจะนัดหยุดงานให้ทำงานต่อไปหลังจากที่เพื่อนร่วมงานของพวกเขาบางส่วนถูกสังหาร ตั้งแต่ ค.ศ. 1991 ถึง 1998 เธอได้ดำรงตำแหน่งต่อเนื่องกันในฐานะรัฐมนตรีช่วยว่าการกระทรวงความสัมพันธ์ทางเศรษฐกิจและการค้าต่างประเทศ รัฐมนตรีว่าการกระทรวงการค้าต่างประเทศและความร่วมมือทางเศรษฐกิจ และสมาชิกคณะกรรมการกลางพรรคคอมมิวนิสต์จีนชุดที่ 14 และ 15 ในฐานะบุคคลในความคุ้มครองของจู หรงจี เธอได้กลายเป็นมนตรีแห่งรัฐใน ค.ศ. 1998 และได้รับการแต่งตั้งเป็นรองนายกรัฐมนตรีในรัฐบาลเวิน เจียเป่าในมีนาคม ค.ศ. 2003 เธอเป็นสตรีคนแรกที่ดำรงตำแหน่งนี้นับตั้งแต่การปฏิรูปและเปิดประเทศเริ่มขึ้นใน ค.ศ. 1978 และอาจกล่าวได้ว่าเป็นสตรีที่มีอำนาจมากที่สุดในการเมืองจีนนับตั้งแต่เติ้ง หยิ่งเชา เธอมีส่วนช่วยในการเจรจาเพื่อให้สาธารณรัฐประชาชนจีนเข้าสู่องค์การการค้าโลกและจัดระเบียบงานศุลกากรใหม่หลังสหรัฐมีข้อร้องเรียนเกี่ยวกับการละเมิดสิทธิในทรัพย์สินทางปัญญาอย่างแพร่หลาย

ในช่วงวิกฤตการณ์ซาร์ส เธอเข้าดำรงตำแหน่งรัฐมนตรีว่าการกระทรวงสาธารณสุขแทนที่จาง เหวินคัง ผู้ซึ่งถูกไล่ออกจากบทบาทของเขาในการปกปิดวิกฤตการณ์ดังกล่าว เธอเป็นหัวหน้าคณะกรรมการเพื่อแก้ไขวิกฤตการณ์ อู๋ได้รับการยกย่องในระดับสากลสำหรับการรับมือวิกฤตการณ์ของเธอ เธอถูกขนานนามว่าเป็น "เทพีแห่งความโปร่งใส" โดยนิตยสารไทม์ สำหรับการเป็นผู้นำของเธอในช่วงวิกฤตการณ์ซาร์ส และได้รับการเสนอชื่อให้เป็นหนึ่งใน 100 บุคคลผู้ทรงอิทธิพลที่สุดใน ค.ศ. 2004 ของไทม์

ในช่วงต้น ค.ศ. 2007 หฺวาง จวี๋ ซึ่งดำรงตำแหน่งรองนายกรัฐมนตรีอาวุโสในขณะนั้นมีอาการป่วยและไม่สามารถทำหน้าที่ต่อไปได้ มีรายงานว่าอู๋ อี๋จะเข้ารับผิดชอบงานในภาคการเงินซึ่งเดิมเป็นงานของหวง หลังจากหวงเสียชีวิตในตำแหน่งในมิถุนายน ค.ศ. 2007 อู๋ได้กลายเป็นรองนายกรัฐมนตรีที่มีอาวุโสสูงสุด นอกจากนี้ใน ค.ศ. 2007 ได้มีการตั้งคณะกรรมการประสานงานเพื่อกำกับดูแลการควบคุมคุณภาพสินค้าเพื่อการบริโภคและความปลอดภัยด้านอาหาร และอู๋ได้รับแต่งตั้งให้เป็นผู้นำคณะกรรมการดังกล่าว มีการคาดการณ์ว่าอู๋อาจจะทำหน้าที่ต่อไปแม้จะถึงวัยเกษียณอย่างไม่เป็นทางการที่ 68 ปีแล้วก็ตาม

ในการประชุมสภาแห่งชาติพรรคคอมมิวนิสต์จีนครั้งที่ 17 อู๋ไม่ได้รับการเสนอชื่อให้อยู่ในกรมการเมืองชุดใหม่ หนึ่งเดือนต่อมา ในการตอบข้อสงสัยเกี่ยวกับการคาดการณ์อนาคตทางการเมืองของเธอ ณ การประชุมหอการค้าสหรัฐ-จีน อู๋กล่าวว่าเธอตั้งใจที่จะ "เกษียณโดยสมบูรณ์" และกล่าวว่าเธอจะไม่รับตำแหน่งใด ๆ ไม่ว่าจะเป็นตำแหน่ง "ทางการ กึ่งทางการ หรือกับองค์การภาคประชาสังคม" เธอยังตั้งข้อสังเกตอีกว่าเธอต้องการให้ทุกคนเพียงแค่ลืมเธอไป ในช่วงไม่กี่เดือนสุดท้ายของวาระการดำรงตำแหน่งของเธอ เธอมีส่วนร่วมในการเจรจากับแมทเทล (Mattel) ยักษ์ใหญ่ด้านของเล่นของสหรัฐ เกี่ยวกับปริมาณสารตะกั่วในของเล่นที่ทำลายชื่อเสียงของผลิตภัณฑ์ที่ผลิตในจีน ในการประชุมที่จัดขึ้นร่วมกับผู้นำธุรกิจชาวจีนในช่วงต้น ค.ศ. 2008 อู๋เปิดเผยว่าเงินเดือนส่วนตัวของเธอรวมทั้งหมดคือ 120,000 หยวน หรือประมาณ 17,600 ดอลลาร์ต่อปีในขณะนั้น และบอกกับผู้นำธุรกิจว่าพวกเขาควร "รับเงินจากแหล่งที่ถูกต้อง" เท่านั้น

อู๋เกษียณจากการเมืองในมีนาคม ค.ศ. 2008 หลังลงจากตำแหน่งรองนายกรัฐมนตรี

## ภาพลักษณ์และชีวิตส่วนตัว
สื่อมวลชนจีนขนานนามเธอว่าเป็น "สตรีเหล็กแห่งประเทศจีน" อู๋ถูกมองว่าเป็นสตรีที่หนักแน่นและตรงไปตรงมา ผู้ซึ่งเลือกที่จะไม่ย้อมผมสีดอกเลาของเธอให้เป็นสีดำ ต่างจากเพื่อนร่วมงานส่วนใหญ่ที่เป็นชาย อู๋ครองตัวเป็นโสดตลอดชีวิต เมื่อถูกตั้งคำถามเกี่ยวกับเรื่องนี้ อู๋กล่าวว่า "ไม่ใช่ว่าฉันอยากอยู่ตัวคนเดียวเสมอไป เพียงแต่ชีวิตไม่เคยให้โอกาส [สำหรับความรัก] แก่ฉันเลย ไม่เคยมีใครก้าวเข้ามาในชีวิตของฉันในลักษณะนี้"

*[[ฟอร์บส]]* พิจารณาให้เธอเป็นสตรีผู้ทรงอิทธิพลที่สุดเป็นอันดับสองของโลกใน ค.ศ. 2004, 2005 และ 2007 และทรงอิทธิพลที่สุดเป็นอันดับสามใน ค.ศ. 2006

## อ้างอิง

## แหล่งข้อมูลอื่น
* Wu Yi biography at China Vitae 

หมวดหมู่:รองนายกรัฐมนตรีสาธารณรัฐประชาชนจีน
หมวดหมู่:นักการเมืองจีน
หมวดหมู่:นักการเมืองสตรี
หมวดหมู่:รองนายกรัฐมนตรีสตรี
หมวดหมู่:บุคคลจากอู่ฮั่น
หมวดหมู่:รองนายกรัฐมนตรีคนที่หนึ่งสาธารณรัฐประชาชนจีน